钦定古今图书集成/历象汇编/历法典/第085卷 > 《新法历书一》 > 图
## 钦定古今图书集成/历象汇编/历法典/第085卷 > 《新法历书一》 > 图

太阳斜照下地生寒惟中末带二界之间日光不减不增斜正照不甚偏得气势平故也

如图中为赤道左右各二十二度三十馀分并得四十七度此中带之界也又自二至线起南北各宽四十三度为南北煖带之界

又南北各馀二十三度，至两极下，即末带之界也。古
传“中末带内寒暑过当”，误谓人迹罕到，而不知迩来
大西人周行天下，实见中带人民甚众，风景不亚于
他国。虽昼夜平等，而日之热常消于夜之凉。若末带
因未尽游，不得其详。然北带内有青土，在北诸国，极
高七十度外，冬虽寒，夏日之久，足以补之。其本仪不
置此四圈者，以黄极能限二赤极圈界，而本道最距
赤道之边又能指二至圈，即可当五带云。

浑天仪增圈

本仪内外增设者，亦共四圈，但在外者不必全圈。一
为象限，用当高弧，上自天顶，下至地平。一为半圈，用
当立象，在子午圈之左右，竖合子午，倒合地平，共当
六圈。古设此六圈，皆在黄极中相交，因名十二宫圈。
今设于子午交地平处，平分赤道十二弧，总黄道及
浑天为十二舍，故名“天容圈”，亦名“立象圈。”本圈随极
出地各处不等，全与地平同。或起或伏，顺地平而东
西地平乃一与七舍之初界，子午圈当四与十焉。其
象限之高弧，以直角交地平，任游移，安置过日月诸
星之度，故于本弧可求诸曜出地高度，并黄平象限
等。用以螺旋安游表于天顶，依各地平为规仪。内又
置太阳本圈，安黄道线下度分，合黄道上内又一圈
为太阴，本圈较太阳圈少斜，依本行取则焉。或南或
北，时时不一，故有正交为太阴往北之界，有中交为
太阴往南之界。而本圈依黄道旋，其两交之自行，约
十九年一周。诸圈俱负本曜安黄枢上，以显二曜会
望及互相照之理焉。

天球

天球为实面。仪得大圈与前同，惟极至、极分两圈，可
免以子午圈当之足矣。仪面布列经星，依本黄赤二
道经纬度点定。其不置纬星者，因纬星迟速无定，行
且南北不一，临用以他色识之度分上可也。论经星
在七政上，距地极远，彼此相距有定度，终古如一，故
《西历》名为恒星，而七政则游行如奕，遂称曰“游星”焉。
凡星行度距，黄赤内外，显体质大小，天下皆同。其在
天顶远近分合，座位，立像命名，或正照斜照，纪数多
寡，天下皆异。《西历》依恒星本行，以黄道为天之中，内
外诸象总有六十。经黄道者十二宫，在内者二十一
象，馀皆在南。或依《本然》模彷人物取其名，或因性情
类某人物而借名。各象星数不等，各星以所居体势
得称。古未详。南极之星止四十八象，即尽西国之见
界。今本国人多游赤道以南，往往见南极下诸星，因
以两极为界，增象得满六十焉。《大统》依见界纪星，凡
远南极三十六度者。〈从中州为见界〉俱不入图，总分为三恒
二十八宿，二百八十馀座，乃象与名，天球因之。其所
占宫度，则依经纬取则，就中微渺难测，从未定度分者悉去之，而以近南极者补之，得浑天之全图焉。学
者欲识星，当从七政始。七政别于恒星约有三，缘恒
星多闪烁，七政否，恒星彼此有定距，未尝自为那移；
七政总无定距，亦无合辙之行。恒星一仰视间，恍若
深邃。《七政》目之如近，且各易为辨别。如金星随太阳
前后出没，最远为四十八度，体大而光异，他星昼或
可见；木星次之，色虽同，体与光少杀，距日远近无限；
火星小而暗红，煜煜颤动，与金木体色各别。土星体
与火等，色青而光滞，行动最迟；水星光耀似金星，色
稍红，体质独小，更近太阳前后焉。

恒星大小凡六等。《积气易识》，以色论，有黄如北河，白
如狼星，红如心宿大星，青如老人星。以光论，有盛如
五车，微如虚宿，中等如毕宿大星。或以芒角闪烁论，
有闪多如南河，闪少如轩辕大星；中等如左肩，如玉
井大星；以形象论，如南北斗，其象似斗，《贯索》得圆形，
天津似弓，勾陈大星。〈今当北极〉体虽小，周无他星可比；总
之，各依本象、本度图之球上，与天体吻合焉。

地球

地球仿地之原形，必为圆面仪，其得大圈与天球同。
惟黄道地上无定处，故可不用。夫天球因二十八宿，
而以南北引圈线过各宿距星，则地球亦因子午线
有先后以引其圈。乃东西任距十度或十五度，而南
北各作小圈，与赤道为平行，以显南北之距焉。《古西
士纪》东西地经一百八十度，极西为福岛，极东为《日
本纪》，南北地纬约八十度。极南为利未亚月山，极北
为都力。乃谓大地总当一岛，在北水海、南印度海及
大东与大西洋之中，此外似无地矣。今则不然，三百
年以来，漂海者恒绕利未亚之浑洲至过。其赤道极
南之地为大浪山，距赤道外三十五度；复绕北至新
增辣，距赤道内七十八度。又径过日本，东西绕地一
周，寻得“新洲”南北各大块，中以“小峡”接连，总较古所
识“东西地”约等。虽南极下，未及登岸，不详其内境；然
顺滨而行，似亦无所不经矣。

天，设圈有大小，每圈俱分为三百六十度，则凡数等，
而圈之大小、度之广狭因之。乃地亦依此为则。故地
上依六圈行，则凡度相应之里数等。依小圈亦有广
狭。如距赤道四十度，平行圈下之里数，较赤道正下
之里数必少，若距六十、七十等之平行圈尤少，则求
地周里数若干，以大圈为准。而左右小圈，惟以距中
远近，推相当之比例焉。里之长短，各国所用虽异，其
实终同。西国有十五里一度者，有十七里半又二十
二里又六十里者，古谓五百里应一度。波斯国算十
六里，阿辣比五十里，莫卧尔三十五里。印度以大牛
鸣声所至为一里，不知一度应几许牛鸣矣。至大明，
则约二百五十里为一度，周地总得九万馀里，乃量。
里有定则，古今所同。如论古小里，“一百弓为一里，四
肘为一弓，二十四横指为一肘，四横麦粒为一指。”欲
以步求里，则应一百二十步为一里步。依《几何法》，每
得五脚，一脚约十六横指。

“西国人步行或漂海者”，累考南北直路，上一度下，所
应里数当如前。外以日景查对，如日轮占本圜若干，
其地面正应之下立竖晷，必无景。今使日在夏至全
径为三十分，占本圜七百二十分之一，地面亦应大
圈七百二十分之一，立表无景。古查定同时无表景
之地，径宽二百五十馀小里，故以二百五十乘七百
二十，得十八万，即地周行之里数也。《大明舆地图》以
方格限里数，查自顺天府至应天府二千二百里，至
杭州府二千七百里，至南昌府三千里，至广州府四
千八百里。因前后北极出地差度，乃求每度应里数
若干，如应天府较京师差八度，南昌差十一度。以二
百七十二里推一度，杭州差十度，则用二百七十里；
广州差十七度，则用二百八十二里。所推里数略不
合者，或测极高未必确，而查竖晷，无景亦未必定。故
止以二百五十小里约计之可也。若折中多寡，以二
百七十里论，当得九万七千二百，为地球一周之里
数。置零数不用，尚有九万馀里。

浑天仪，不置五带内中、末之四圈，而地球则异。是盖
居地不同处，多以其四圈为时变、天势、地境异同之
界。先以日景分别之，在中带内者，得两日景。时射景
正北时射正南，在中末界间者，得单日景，必恒射北
或射南。在末界内者，得转景，恒旋绕无定向是也。其
居中带赤道下者，因得正天必见诸星出没，昼夜皆
平，太阳去回两过，其天顶每年有两夏两冬。〈一去一来故有
两冬夏〉虽至冬不寒，树不脱叶，居本带边。如夏至下者，
以北极圈为恒见，反以南极为“不见之界”，此二界间
之星。〈除在赤道下者〉得见与不见之异，昼夜为不平。太阳惟
在夏至，则过天顶，馀皆偏南，总得一冬一夏。居中末
带间者，最得斜天，经星恒多不没，昼夜愈不平。太阳
恒偏南，其二至一冬一夏为定。然居本带之北者，得
自北极至夏至圈之星恒不没。日躔夏至，乃得昼长
十二大时。躔冬至反得夜长十二大时。昼夜甚不平太阳多偏南，止。躔夏至之时近地平，即如偏北也。居
北极正下者，得竖天，以赤道为地平，故以赤道为见
星之界，在北者恒见，在南者恒不得见。六越月为一
昼，六越月为一夜，无夏天，止太阳行北时，得寒气少
退耳。凡此皆居赤道以北之境也。居南者亦然，惟得
正相反之序，如此为冬，彼为夏，此昼长，彼夜长，此景
在北、彼景在南故耳。

以赤道距平行之圈，取方向之异同，大约分二等。或
并得子午，与平行圈同。居赤道南北亦同，惟相距之
界，在赤道正相反之处，此《大西》与《大明》则然，必得四
季皆同，昼夜长短如一，惟日月诸星出没先后之时
不同耳。或独得子午圈同，而平行圈之南北相距等，
其距界以赤道为限。此《大明》与《马力肚》。〈南极地国〉则然，得
午正与子正皆同，出没之时为异。四季昼夜长短恒
相反，此为冬，彼为夏，此昼长，彼夜长。又或独得子午
圈同，而平行距圈与赤道之距界正相反，此即大明
与大东银河之较也，得地平同，但因天顶相反，故四
季与昼夜出没等时恒互异。